Ŋga Yesu na nyiɛtali mu kɔ kre, wre na u twanfɛɛnlɛ pre na Kidron lafolo kre kun mna sɛ. Kagbla ka naa wa kre lawee kre nu, a Yesu na u twanfɛɛnlɛ pre na sɛ le ki lam.
Judas ŋmba wra u wɔ mu ŋga wre na haa chin. Ŋgi na hin? Yesu na u twanfɛɛnlɛ pre naa shie na fni wa.
Ki tia Judas na sojae plɛ, na suminyuŋgo shiefɛɛnlɛ mblɛ srawɔfɛɛnlɛ loplombo na Pharisee leele pre na wɔ mu u ŋga pre wru, mna sɛ kagbla wa. Pra kania yii yii, a plɛ na mɔɔlɛɛ mu mna yii, na pe ŋunɔ wiyirɛ ni.
Yesu na kee nyjɛ yiraa paan mbe u nya chin. Kra tia wra yiri mna loŋgoolo pre fni, mna pe wie mbo, “Ndro ŋmbi e chaa hin?”
A pra yo mbo, “Yesu Nazareth wo wre.” A Yesu na yo mbo, “Mi wi kre!” Na pre na Judas ŋmba wra u wɔ mu ŋga kre pee wa mu yire wa.
Ŋga Yesu na yo mbo, “Mi wi kre,” to, a pe kro na ndru kro ni, mna wɔ mu to to tra.
A Yesu na ndru mu pe wie mbo, “E yo ndro ŋmbi e chaa?” A pra yo mbo, “Yesu, Nazareth wo wre o chaa.”
A Yesu na kna mbo, “Ni klu mu yo e pan na mi wi kre. Kena na mi e chaa rɛ, e ti mbe ni wolo mblɛ sɛ.”
Wra kre kee ŋga yo, imi kie pe mbe ŋga wra yo na, “Ndoo, mblɛ mu ni ŋga pre, ni n tia pe nunu chom fun,” kre pe yɛŋgɛ.
Na brɔfiɛn yiɛshiin wa Simon Peter pan, a wra ki tini mu foli ki afoo nu, mna srawɔfun lopom titi wre sumifun kalie ndie chieri mu wa. Sumifun ŋmba ndie pra kun wre mɛɛ naa Malchus.
A Yesu na kna mu yo Peter pan mbo, “Mu brɔfiɛn kre le ki afoo nu. Kanyana ŋga nu Ndoo ni le kre, ki n fna ki ni nya ree?”
Sojae pre na pe lopom, na Judae Suminyuŋgo shiefɛɛnlɛ pre na Yesu yii mna u pɔ.
Pra klu mu sɛ na u ni Annas pan. Wre Annas ŋmba, Caiaphas nafun na wi, a na Caiaphas wi srawɔfun lopom titi kre yɛlɛ kre na.
Wre Caiaphas ŋmba wra da mu paara mu Judae pre nyina na, kie nyu na ndro nunu we ku mbe leele kro ndra lɔ kre.